Túrakód: K009\_02 / Táv.: 22,8 / Frissítve: 2018-03-26

Túranév: Szentes térsége / Öregtölgy #1

Leírás:

22,8 km-es kirándulásunk a fábiáni út közelében található vén tölgyfához vezet, mely alatt a világ zajától távol tölthetjük pihenőnket.

Túránkra a Széchenyi liget kapujából indulunk *(úp.: 000iep)* a városközpont irányába *(K)*, a Kurca felett átgurulva, a kerékpárúton.
Rögtön az első körforgalomnál balra tartunk *(É)* majd kisebb utcákon keresztül szeljük át a várost, hogy kikerüljük a központ forgalmát. Kövessük a nyomvonalat az alábbi utcákon át: Tóth József u., *(jobbra)* Arany János u., Bajcsy-Zsilinszky u., *(jobbra)* Bercsényi u., *(balra)* Baross u., *(rögtön jobbra)* Kolozsvár u., *(balra, a vasúti átjárón át)*, végül az Attila út.

*(Választhatjuk a belvároson át vezető kerékpárutat is, de ezesetben nagyobb figyelemre lesz szükségünk a biztonságos átjutáshoz.)*

A vasúti átjáró utáni körforgalmat elérve egyenesen haladjunk tovább a fábiáni úton *(4643)*, melyre a 67,3 km szelvényben térünk rá. Mérsékelt forgalom mellett, jó minőségű úton nyomhatjuk a pedált.

Útközben elgurulunk a Kunhalmok egyike, a Kántor-halom, majd a dónáti bekötőút mellett. Az 59-es km-táblát követően, kb. 100 m-rel a csatorna után *(úp.: 007elag)* kell kitérnünk balra, a földútra.
350 méterrel beljebb megérkezünk célállomásunkhoz *(úp.: 050ford)*. Itt vár bennünket a három és fél öles Öregtölgy, távol a nyüzsgéstől. Piciny erdő, nádas és gyep vesz körül bennünket.

Töltsük pihenőnket kedvünk szerint: tarisznyából uzsonnázva, heverészve, játszadozva.

Amennyiben indulnunk kell, kövessük az idefelé bejárt utat: esetleg a városi szakaszon válasszuk a másik nyomvonalat.

Közben célszerű időt szánnunk a Kántor-halom meghódítására a 63,8 km szelvényben *(úp.: 004elag)*!

Itt szálljunk le kerékpárunkról és helyezzük biztonságba! Erre legalkalmasabb hely, ha követjük az előttünk magasodó Kántor-halom tetejére vezető opcionális nyomvonalat *(track: K009o021)* és a vasúti síneken történő körültekintő átkelés után lefektetjük.
*(Így a töltést takarást biztosít neki, nem lesz látható az úttestről.)*

Ha lerendeztük a drótszamarunkat, másszuk fel a halom tetejére
*(úp.: 005latv)* és élvezzük a magaslat nyújtotta panorámát. A növényzet adta lehetőségek leginkább kelet felé biztosítanak kilátást, de ebben az irányban távolra ellátunk az ősgyepes, szikes pusztába.

A város határába érve *(67,1 km)* érdemes rövid kitérőt tennünk
*(130 m, track: K009o011)* a Zsoldos-téglagyár *(úp.: 058latv)* megtekintésére!

*(A területen található tábla/táblák figyelmeztetéseit tartsuk be!)*

Az alábbi videó első részében *(3:50-ig)*, ezt dolgoztuk fel egy korábbi projektünk keretében.

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*